আসলে যুদ্ধাপরাধীদের বিচারকে যারা ঠেকিয়ে দিতে চাইছেন, তাদের মূল দুর্বলতাই হলো, তারা এটিকে নিছক পৃথিবীর বিভিন্ন দেশের এজেন্ডা হিসেবে দেখাচ্ছেন, কেবল আওয়ামী লীগ সরকারের এজেন্ডা মনে করছেন। বাস্তবতা হলো, যারা যুদ্ধাপরাধীদের বিচারের দাবিতে বছরের পর বছর আন্দোলন করে আসছেন, যুক্তরাষ্ট্র বা আওয়ামী লীগের ভূমিকা যাই হোক না কেন, তারা সে দাবি থেকে সরে দাড়াবেন না। আন্দোলনকে যৌক্তিক পরিণতিতে নিয়ে যাওয়ার জন্যে, আন্দোলনের দাবিকে বাস্তবায়নের জন্যে একটি রাজনৈতিক পরিকেন্দ্রের প্রয়োজন হয়, কালক্রমে বর্তমান আওয়ামী লীগ সরকার সেই রাজনৈতিক পরিকেন্দ্রে রয়েছে এবং এ দাবি বাস্তবায়নের নির্বাচনী অঙ্গীকার করার মাধ্যমে তারা আন্দোলনকারীদের নৈকট্যে চলে এসেছে। এই আন্দোলনকারীরা এ-ও জানেন, যুদ্ধাপরাধীদের বিচারের ব্যাপারে নছিয়ত অন্তত যুক্তরাষ্ট্রের মুখে শোভা পায় না। ১৯৭১ সালে যুক্তরাষ্ট্র রাষ্ট্রীয়ভাবে মুক্তিযুদ্ধের বিরোধিতা করেছে এবং তখন যিনি যুক্তরাষ্ট্রের পররাষ্ট্রমন্ত্রী ছিলেন সেই হেনরি কিসিঞ্জার বিশ্বের অনেক বরেণ্য ব্যক্তির মতে, যুদ্ধাপরাধী। এখন আফগানিস্তান ও ইরাকে যুক্তরাষ্ট্র যা করছে, সেসবও আইনি বিবেচনাতে যুদ্ধাপরাধÑসেসব দেশের ভুক্তভোগী মানুষের আবেগের কারণে ব্যবহৃত প্রত্যয়গুলি না হয় বাদই দিলাম। যুক্তরাষ্ট্রের কর্মকর্তা স্টিফেন র‌্যাপ কিছুদিন আগে বাংলাদেশ সফর করে গেছেন, তাঁকে সবাই যুদ্ধাপরাধ বিচার বিশেষজ্ঞ ভেবে বসে আছেন-কিন্তু র‌্যাপের নিজেরও জানা আছে, তিনি যে-সব যুদ্ধাপরাধ বিচারের ট্রাইব্যুনালে ছিলেন, সেসব দেশকে জাতিসংঘের শান্তিরক্ষা বাহিনী টহল দিয়ে-দিয়ে টিকিয়ে রেখেছে; ওইসব দেশের যুদ্ধাপরাধ বিচারের পরিপ্রেক্ষিত আর বাংলাদেশের যুদ্ধাপরাধ বিচারের পরিপ্রেক্ষিত এক নয়। আর আন্তর্জাতিক অপরাধ আইন আন্তর্জাতিক মানসম্মত করার অর্থ এই নয় যে, একটি দেশের যুদ্ধাপরাধ বিচারের আইন আরেকটি দেশের আইনের হুবহু অনুলিপি হবে; আন্তর্জাতিক মানসম্মত হওয়ার অর্থ ইতিমধ্যেই সম্পাদিত আন্তর্জাতিক অপরাধের আইনগুলিকে বিবেচনায় নেয়া, সেগুলির আলোকে যথাসম্ভব আইন প্রয়োগ করা, সেটিও রাষ্ট্রীয় আইন এবং এর প্রয়োগব্যবস্থার সাথে সার্বিক সঙ্গতি রেখে। বাংলাদেশের আন্তর্জাতিক অপরাধ আইনটি সংশোধন করে ২০০৯ সালে সেখানে ট্রাইব্যুনালে বিচারের পরও সাজাপ্রাপ্ত অভিযুক্তের সুপ্রিম কোর্টে আপীল করার অধিকার দেয়া হয়েছে, যা পূর্বতন বহু আন্তর্জাতিক বিচারের ক্ষেত্রেও ছিল না (যেমন: ন্যুরেমবার্গ এবং টোকিও)।